เพื่อนหนูมีเพศสัมพันธ์กับแฟนโดยไม่ใส่ถุงยางค่ะ แต่เขากินยาคุมเป็นประจำ เท่าที่หนูสอบถามมาเขาบอกว่ามีกินยาคุมคลาดเคลื่อนบ้างเป็นบางครั้ง แต่ไม่แน่ใจว่าคลาดเคลื่อนเป็นชั่วโมงหรือเป็นวัน เพื่อนบอกว่าปกติประจำเดือนจะมาแล้วแต่ตอนนี้จะสิ้นเดือนแล้วยังไม่มาอาการก็กินอะไรไม่ลงเลยค่ะปวดหัวเวียนหัวจะเป็นลมไม่มีแรงประมาณนี้เลย หนูอยากรู้ว่ามีโอกาสหรือเปอร์เซ็นต์มากน้อยแค่ไหนที่จะตั้งครรภ์คะ แล้วต้องทำยังไงต่อไป เพื่อนหนูเครียดมากแล้วเขาก็ทำร้ายร่างกายตัวเองด้วยค่ะ
สวัสดีค่ะ ยาคุมกำเนิดแบบแผงรายเดือนจัดเป็นการคุมกำเนิดที่มีประสิทธิภาพสูงมาก หากได้กินติดต่อกันทุกวันจนหมดแผงยา โดยการเริ่มยาควรเริ่มภายใน 5 วันแรกของการมีประจำเดือนเพื่อให้สามารถมีเพศสัมพันธ์ได้ทันที หากเริ่มช่วงเวลาอื่น อาจจะต้องกินติดต่อกันให้ครบ 7 วันก่อนค่อยมีเพศสัมพันธ์ไม่ป้องกันได้กรณีเป็น 21 เม็ดเมื่อกินหมดก็ให้เว้น 7 วันให้ประจำเดือนมาแล้วค่อยกินแผงใหม่ กรณีเป็นแบบ 28 เม็ด ก็คล้ายกันคือก็เป็นยาฮอร์โมนแค่ 21 เม็ดแรก ส่วน 7 เม็ดสุดท้ายจะเป็นเม็ดแป้งที่กินเพื่อกันลืมเท่านั้นโดยถ้ากินยาทุกวันจนครบ มีช่วงที่กินคลาดเคลื่อนไปบ้างแต่ไม่เกิน 3 ชั่วโมงนั้น โอกาสตั้งครรภ์ยังมีได้น้อยมาก น้อยกว่า 1-2%แต่ถ้าประจำเดือนไม่มาในช่วงที่กินเม็ดยาที่เป็นฮอร์โมนหมดไปแล้ว ควรยืนยันการตั้งครรภ์ให้แน่ชัดก่อนเริ่มยาแผงถัดไป สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ หากให้ผลลบ แต่รอบเดือนก็ยังไม่มา ควรไปยืนยันผลที่รพ.และหาสาเหตุต่อไป เรื่องความเครียดและพฤติกรรมการทำร้ายตนเองนั้น ควรแจ้งให้ผู้ใหญ่ ครูทราบเพื่อพาไปสู่การประเมินสภาพจิตใจและเข้ารับการรักษาอย่างเหมาะสมกับแพทย์ต่อไป